
„Všetko nás môže a musí priviesť k Bohu.“
Je naliehavou potrebou šíriť svetlo Kristovho učenia. – Formuj sa, naplň sa jasnými myšlienkami a plnosťou kresťanského odkazu, aby si to potom neskôr mohol odovzdať ostatným. – Nečakaj na osobitné Božie osvietenie, ktoré ti nemá prečo dať, keď disponuješ konkrétnymi ľudskými prostriedkami: štúdiom a prácou. (Vyhňa, 841)
12. december
Kresťan má pociťovať hlad po poznaní. Všetko, od rozvíjania tých najabstraktnejších poznatkov až po remeselnícke zručnosti, môže a musí viesť k Bohu. Lebo neexistuje taká ľudská námaha, ktorú by nebolo možné posväcovať a ktorá by nebola podnetom pre naše osobné posväcovanie sa a príležitosťou spolupracovať s Bohom na posväcovaní tých, čo sú okolo nás. Svetlo nasledovníkov Krista nemá byť na dne údolia, ale na návrší, aby ľudia videli vaše dobré skutky a oslavovali vášho Otca, ktorý je na nebesiach.
Pracovať takýmto spôsobom znamená modliť sa. Študovať takýmto spôsobom znamená modliť sa. Vedecky bádať takýmto spôsobom je tiež modlitba. Vždy sa dostaneme k tomu istému záveru: všetko je modlitbou, všetko nás môže a musí priviesť k Bohu, a od rána do večera nám pomáhať udržiavať neustály kontakt s Pánom. Každá poctivá práca môže byť modlitbou; a každá práca, ktorá je modlitbou, je zároveň apoštolátom. Takýmto spôsobom sa duša ešte viac upevňuje v jednoduchej a pevnej jednote života.
Uvažovali sme nad skutočnosťou kresťanského povolania, nad tým, akú dôveru do nás Pán vložil, aby sme viedli duše k svätosti a aby sme ich priblížili k nemu, aby sme ich spojili s Cirkvou a Božie kráľovstvo rozšírili do všetkých sŕdc. Pán nás chce oddaných, verných, citlivých, plných lásky. Chce, aby sme boli svätí a celí mu patrili. (Ísť s Kristom, 10-11)

